Rõhm pom hamoh Sesohx aꞌcrỹytehꞌ to Oorehv Cu ẽhntaa wyr mo.
Rõhm awcaꞌteh, my amne ẽhjrỳyrỳy ny acpỹyhmy Me Pajẽhpixxỳ jõhrcwaa wyr mo, ne ẽhjcree my hỳr. Rõhm meꞌcohnehꞌ te taꞌny coohprõn par. Rõhm cohte ẽhꞌprõtpi me to ẽhꞌhimpex to hỹhr.
Rõhm ẽhꞌprõtpi amne ẽhxcrehvãw cati ji me, Farehzew cati ji me, amne me Sesohx wyr jõhm cahỹj ẽhntaa to mo. Pinny jõhm cahỹj ẽhntaa te jõhmpi jõhm pjin to hỳycoo, rõhm mecte jõhm cahỹj proo ne amne me jõhm to mo, Sesohx wyr.
Ne me to ẽhꞌwyr cator, ne mecte mexpucreh jõhm xãm. Ne mecte Sesohx my: —Mejto Aahimpex Cati, pom jõhm cahỹj ẽhntaa te jõhmpi jõhm pjin to hỳycoo. Ne mecte ajpẽn to ẽhꞌpahỳm noꞌ ny ẽhꞌproo!
My Mozez himpexxỳꞌ te hãjỹhr, pinny qui ca jõhm cahỹj hãne, qui me quẽn to jõhm coohra aapoh! Tem coh ca me jõhm coohra?
Ne mecte Sesohx cut hacop xỳꞌny cohmy hãjỹhr, quir harcwaa noꞌ to mecmy pryyh ta, qui me ryꞌmy me hõopaꞌheeh my ẽhꞌquin ny hãarẽ! Max, Sesohx te amjõhcaꞌtyhc, ne hẽhhoo, ne hõhꞌhẽhꞌ to pjiꞌ huc to jỹh.
Rõhm meacrehtpiimy cohmy: —Cỹh, aajatox cỹm! Tem coh ca me jõhm cahỹj ẽhntaa coohra? Rõhm Sesohx crỹ xãm, ne cohte mecmy: —Cỹh, meanoꞌ te tỹmne ẽhmpoo quin to aacator noore ẽhntaa, ca meano aacumrẽx jõhm cỹm quẽn mee!
Ne cohte mecmy hãjỹhr, ne acpỹyhmy hẽhhoo ne to pjiꞌ huc to jỹh.
Rõhm mecte harcwaa ẽhntaa ny cỹm hapac, ne ẽhꞌprõtpi meꞌpahỳm, ne hamoh mejpeehcrỳn. Meꞌwej cumrẽx peehcrỳn, my hapõhꞌny mentohwa ji peehcrỳn ne hamoh mejpeehcrỳn par. Rõhm Sesohx aꞌteereh jỹh, jõhm cahỹj capeꞌny.
Rõhm Sesohx crỹ xãm, ne cohte amjõhpõhꞌny ẽhjrẽht to hỹhr, ne cohte ẽhꞌprõtpi jõhm cahỹj my: —Mrẽ mecte aaquin ny aajãarẽn ẽhntaa ji? Tem nee jõhm te aaquin ny aacoohran xỳꞌny harcwaa to jõhmy noore?
Rõhm jõhm te cohmy: —Hop, meammrẽere my. Rõhm Sesohx te jõhm my: —Wa ca nee paxwyyre aacoohran xỳꞌny mecmy jarcwaa noꞌ to jõhmy noore. Cỹh, hamoh tẽ, ne nee hẽhpiireh ẽhmpoo quin to aajapux to aapaj noo cỹm.